1. ปัจจัยความเสี่ยง

1.1 ปัจจัยความเสี่ยงจากการกู้ยืมเงินระยะสั้น

ในช่วงที่บริษัทฯ มียอดว่าจ้างการผลิตสินค้าเป็นจำนวนมาก บริษัทฯ
มีความจำเป็นต้องใช้เงินลงทุนเพื่อจัดหาวัตถุดิบที่ใช้ในการผลิตผลิตภัณฑ์ให้กับลูกค้า ดังนั้น บริษัทฯ
จึงมีความจำเป็นที่จะต้องพึ่งการใช้เงินกู้ยืมระยะสั้น
หากทว่าการใช้เงินกู้ยืมระยะสั้นในจำนวนที่สูงมาก จะทำให้บริษัทฯ
มีความเสี่ยงจากการเปลี่ยนแปลงของอัตราดอกเบี้ยลอยตัวระยะสั้นและสภาพคล่องของตลาด
ดังนั้นเพื่อเป็นการลดการพึ่งพิงการใช้เงินกู้ยืมระยะสั้นเพื่อซื้อวัตถุดิบในการผลิต บริษัทฯ
จึงได้ทำการขอวงเงินกู้ยืมระยะยาว เพื่อใช้เป็นเงินทุนหมุนเวียนของบริษัทฯ ตัวอย่างเช่น ณ วันที่
31 ธันวาคม 2546 บริษัทฯ
มีอัตราส่วนของเงินกู้ยืมระยะสั้นต่อเงินกู้ระยะยาวสูงคิดเป็นสัดส่วนประมาณ 68.56 : 31.44
ต่อมาในเดือนมิถุนายน 2547 บริษัทฯ ได้มีการกู้เงินระยะยาวจำนวน 80 ล้านดอลลาร์สหรัฐ
โดยมีระยะเวลาชำระคืน 5 ปี
เพื่อช่วยในการกระจายความเสี่ยงและเพิ่มความแข็งแกร่งให้กับงบดุลของบริษัทฯ ทำให้ ณ วันที่ 31
ธันวาคม 2547 อัตราส่วนของเงินกู้ยืมระยะสั้นต่อเงินกู้ระยะยาวลดลงเหลือเท่ากับ 58.78 :
41.22 และ ณ วันที่ 31 ธันวาคม 2548 บริษัทฯ
มีอัตราส่วนของเงินกู้ยืมระยะสั้นต่อเงินกู้ระยะยาวเท่ากับ 44.36 : 55.64

1.2 ปัจจัยความเสี่ยงจากความผันผวนของอัตราแลกเปลี่ยน

บริษัทฯ มีรายได้ส่วนใหญ่เป็นเงินตราต่างประเทศ โดยเป็นเงินสกุลดอลลาร์สหรัฐ (US Dollar)
ประมาณร้อยละ 96 ของยอดขายทั้งหมด ในขณะเดียวกันบริษัทฯ
มีค่าใช้จ่ายในการซื้อวัตถุดิบจากต่างประเทศ โดยเป็นเงินสกุลดอลลาร์สหรัฐ ประมาณร้อยละ 80
ของยอดขายทั้งหมด โดยที่ผ่านมาบริษัทฯ
ได้ทำประกันความเสี่ยงอัตราแลกเปลี่ยนไว้เพื่อลดความเสี่ยงจากอัตราแลกเปลี่ยนดังกล่าวด้วย
ดังนั้นบริษัทฯ จึงมีรายได้และค่าใช้จ่ายที่เป็นเงินตราสกุลดอลลาร์สหรัฐส่งผลให้บริษัทฯ
สามารถลดความเสี่ยงในด้านอัตราแลกเปลี่ยนไปได้ส่วนหนึ่ง (Naturally hedged)
รวมทั้งบริษัทฯ ใช้เงินสกุลดอลลาร์สหรัฐเป็นสกุลหลักในการซื้อขายสินค้าของบริษัทฯ

อย่างไรก็ตามถึงแม้รายได้และค่าใช้จ่ายของบริษัทฯ
ที่เป็นเงินตราสกุลดอลลาร์สหรัฐที่สามารถลดความเสี่ยงในด้านอัตราแลกเปลี่ยนไปได้บางส่วนนั้น
บริษัทฯ
ได้เล็งเห็นถึงความสำคัญในความเสี่ยงดังกล่าวจึงได้จัดให้มีหน่วยงานดูแลเกี่ยวกับอัตราแลกเปลี่ยนโดยเฉพาะเพื่อลดความเสี่ยงดังกล่าวอีกด้วย
โดยที่บริษัทฯ จะวิเคราะห์และพิจารณาเลือกใช้เครื่องมือตราสารอนุพันธ์ทางการเงิน โดยในปัจจุบัน
บริษัทฯ ได้บริหารความเสี่ยงโดยเลือกใช้สัญญาซื้อ/ขายเงินตราต่างประเทศล่วงหน้า (currency
forward) และสัญญาซื้อ/ขายสิทธิที่จะซื้อ/ขายเงินตราต่างประเทศในอนาคต (currency
options) ให้เหมาะสมกับความต้องการในการบริหารความเสี่ยงด้านอัตราแลกเปลี่ยนของบริษัทฯ
(ดูรายละเอียดสัญญาที่ป้องกันความเสี่ยงจากอัตราแลกเปลี่ยนได้ในหมายเหตุประกอบงบการเงิน)
และในขณะเดียวกันบริษัทฯ
มิได้มีนโยบายในการเข้าไปเก็งกำไรทิศทางการเคลื่อนไหวของค่าเงินสกุลต่าง ๆ แต่อย่างใด

1.3 ปัจจัยความเสี่ยงจากการขาดแคลนแรงงานที่มีความเชี่ยวชาญพิเศษ

บริษัทฯ มีรายได้มาจากการประกอบธุรกิจผลิตผลิตภัณฑ์อีเล็คโทรนิคส์
ภายใต้เครื่องหมายการค้าของลูกค้าในรูปแบบของ Original Equipment Manufacturing
(OEM) ซึ่งผลิตภัณฑ์สามารถแบ่งออกได้เป็น 4 กลุ่มคือ กลุ่มอุปกรณ์คอมพิวเตอร์
กลุ่มอุปกรณ์โทรคมนาคม กลุ่มอุปกรณ์สำนักงาน และกลุ่มอุปกรณ์ให้ความบันเทิงภายในบ้าน ดังนั้น
ธุรกิจของบริษัทฯ จึงเป็นธุรกิจที่ต้องมีบุคลากรในสาขาวิศวกรที่มีความรู้ ความชำนาญ
ความเชี่ยวชาญพิเศษ

เนื่องด้วยบุคลากรที่มีความเชี่ยวชาญพิเศษในประเทศมีจำนวนจำกัด และมีแนวโน้มการเปลี่ยนงาน
บริษัทฯ จึงได้เปิดรับวิศวกรจากประเทศอื่น ๆ ในเอเชียตะวันออกเฉียงใต้ เช่น อินเดีย ฟิลิปปินส์
พม่า เพื่อสร้างทีมวิศวกรที่แข็งแกร่ง และชำนาญด้านภาษาอังกฤษ
ในการติดต่อและให้บริการแก่ลูกค้าจากทั่วโลกได้

อีกทั้งบริษัทได้ขยายการลงทุนในประเทศสาธารณรัฐประชาชนจีน
ซึ่งเป็นการเพิ่มฐานการผลิตในต่างประเทศ ทำให้บริษัทฯ
สามารถหาบุคลากรด้านวิศวกรจากประเทศสาธารณรัฐประชาชนจีน
มาทำงานในประเทศไทยได้หากมีการขาดแคลนบุคลากรด้านวิศวกรในประเทศ
ซึ่งอัตราค่าจ้างจะต่ำกว่าเมื่อเทียบกับวิศวกรจากประเทศไต้หวัน และเกาหลี
อีกทั้งยังมีการแลกเปลี่ยนและถ่ายทอดความรู้ ความชำนาญ ความเชี่ยวชาญ
ระหว่างวิศวกรในประเทศไทยกับวิศวกรจากประเทศสาธารณรัฐประชาชนจีน
เพื่อเพิ่มประสิทธิภาพทางด้านการผลิตอีกด้วย ปัจจุบัน บริษัทฯ
มีวิศวกรและผู้มีความเชี่ยวชาญพิเศษที่เป็นชาวต่างประเทศอยู่จำนวน 45 คน
ในขณะที่มีจำนวนวิศวกรและช่างเทคนิคที่เป็นคนไทยจำนวน 250 คน

1.4 ปัจจัยความเสี่ยงจากการเปลี่ยนแปลงของวงจรชีวิตผลิตภัณฑ์และเทคโนโลยีในการผลิต

เนื่องจากอุตสาหกรรมอีเล็คโทรนิคส์มีการพัฒนาและปรับปรุงเทคโนโลยีอยู่อย่างต่อเนื่อง
ประกอบกับบริษัทฯ มุ่งเน้นการผลิตผลิตภัณฑ์ที่ใช้เทคโนโลยีระดับปานกลางถึงระดับสูง
ดังนั้นการเปลี่ยนแปลงของเทคโนโลยีในตัวผลิตภัณฑ์ที่บริษัทฯ ผลิตให้กับลูกค้า
สายการผลิตของบริษัทฯ จะต้องรองรับการผลิตสินค้าใหม่ ๆ
ได้ตามการเปลี่ยนแปลงของตัวผลิตภัณฑ์ด้วย
อย่างไรก็ตามการพัฒนาเทคโนโลยีของตัวผลิตภัณฑ์นั้นส่งผลกระทบต่อสายการผลิตของบริษัทฯ
ไม่มากนัก
เนื่องจากเทคโนโลยีการผลิตจะไม่เปลี่ยนแปลงเร็วเหมือนการเปลี่ยนแปลงเทคโนโลยีในตัวผลิตภัณฑ์
ประกอบกับสายการผลิตของบริษัทฯ มีความยืดหยุ่นสูงที่มีความสามารถรองรับสินค้าต่าง ๆ ที่บริษัทฯ
ผลิตทั้งสินค้าที่ผลิตอยู่เดิมและสินค้าใหม่ ๆ
โดยมีหน่วยงานวิจัยและพัฒนาเพื่อพัฒนาสายการผลิตให้สามารถรองรับการผลิตสินค้าที่มีการเปลี่ยนแปลงเกี่ยวกับเทคโนโลยี
รวมทั้งยังเพิ่มขีดความสามารถในสายการผลิตอย่างต่อเนื่องส่งผลให้มีต้นทุนการผลิตที่ต่ำอีกด้วย

ทั้งนี้บริษัทฯ เชื่อว่าเทคโนโลยีที่ก้าวล้ำ กระตุ้นให้เกิดอุปกรณ์อีเล็คโทรนิคส์ใหม่ ๆ
เข้ามาทดแทนอุปกรณ์อีเล็คโทรนิคส์เดิมอยู่ตลอดเวลา ส่งผลให้รูปแบบการแข่งขันมีมากขึ้น
อายุของอุปกรณ์อีเล็คโทรนิคส์สั้นลง ซึ่งเป็นผลดีต่ออุตสาหกรรมบริการผลิตสินค้าอีเล็คโทรนิคส์

1.5 ปัจจัยความเสี่ยงจากการแข่งขันในตลาด

ในอุตสาหกรรมอีเล็คโทรนิคส์ของผู้ที่รับจ้างผลิตผลิตภัณฑ์
เนื่องจากมีคู่แข่งขันที่มีความสามารถในการผลิตและส่งขายได้ทั่วโลกอยู่มากราย
การใช้เทคโนโลยีที่ไม่สูงนัก
และผู้รับจ้างผลิตสามารถที่จะปรับเปลี่ยนเทคโนโลยีในสายการผลิตเพื่อรับจ้างผลิตและแข่งขันแย่งชิงฐานลูกค้าเดียวกันซึ่งมีความต้องการที่จะลดต้นทุนของสินค้าของตน
ทำให้เกิดการแข่งขันอย่างหนักหน่วงในอุตสาหกรรมนี้
ส่งผลให้การรักษาผลกำไรของผู้รับจ้างผลิตให้คงไว้เป็นสิ่งที่ท้าทายและเป็นหนึ่งในปัจจัยความเสี่ยงของผู้ผลิต
อย่างไรก็ตาม บริษัทฯ ได้พยายามอย่างต่อเนื่องในการลดต้นทุนการผลิตสินค้าแบบ OEM
โดยยังคงรักษาชื่อเสียงและมาตรฐานการให้บริการลูกค้าในระดับโลก
การร่วมมือกับลูกค้าในการช่วยออกแบบเทคโนโลยี เช่น การประยุกต์ใช้ข้อมูล
ผลลัพธ์จากประสบการณ์การเรียนรู้ในสายการผลิตเอง เพื่อนำมาพัฒนา ออกแบบ
และปรับแต่งผลิตภัณฑ์หรือแผงวงจรควบคุมการทำงานของผลิตภัณฑ์นั่นให้มีลักษณะการทำงานดี
มีประสิทธิภาพมากขึ้น หรือ
การแลกเปลี่ยนข้อมูลด้านลอจิสติกส์กับลูกค้าจะช่วยให้การบรรจุสินค้าและการขนส่งสินค้าสามารถทำได้ดีขึ้น
ซึ่งสามารถช่วยลูกค้าในการปรับปรุงโครงสร้างต้นทุน และส่งผลให้ลูกค้าเชื่อใจที่จะอยู่กับบริษัทฯ
และเพิ่มความสัมพันธ์ที่แข็งแกร่งขึ้น

1.6 ปัจจัยความเสี่ยงจากสินค้าคงคลังล้าสมัย

การเปลี่ยนแปลงของเทคโนโลยีสำหรับผลิตภัณฑ์อีเล็คโทรนิคส์นั้น
จะเป็นการเปลี่ยนแปลงไปตามความต้องการของผู้บริโภคที่มีการเปลี่ยนแปลงอยู่ตลอดเวลา
ดังนั้นผลิตภัณฑ์ประเภทอีเล็คโทรนิคส์จึงต้องมีการพัฒนาให้สอดคล้องและรองรับต่อความต้องการของผู้บริโภคอยู่ตลอดเวลาเช่นเดียวกัน
การเปลี่ยนแปลงของเทคโนโลยีในตัวผลิตภัณฑ์ทำให้ผู้ผลิตผลิตภัณฑ์อีเล็คโทรนิคส์อาจเกิดความเสี่ยงจากการเปลี่ยนแปลงดังกล่าว
เนื่องจากผลิตภัณฑ์ที่ผลิตออกมาแล้วยังไม่ได้จัดจำหน่ายไปถึงมือผู้บริโภคอาจเกิดความล้าสมัยได้

เนื่องจากการผลิตสินค้าของบริษัทฯ
ส่วนใหญ่เป็นการผลิตให้กับลูกค้าภายใต้เครื่องหมายการค้าของลูกค้า ดังนั้นบริษัทฯ
จึงมีนโยบายการผลิตแบบผลิตตามคำสั่งของลูกค้า (Make to Order)
โดยจะมีการผลิตแบ่งออกเป็น 2 แบบ คือ (1) ผลิตภัณฑ์ต่าง ๆ
ที่ผลิตให้กับลูกค้าจะเป็นการวิจัยและออกแบบจากลูกค้า
โดยลูกค้าจะเป็นผู้ส่งสินค้าต้นแบบให้กับบริษัทฯ เพื่อทำการผลิตให้กับลูกค้า (Original
Equipment Manufacturing :OEM) และ (2) ผลิตภัณฑ์ต่าง ๆ
ที่ผลิตให้กับลูกค้าที่เป็นการวิจัยและออกแบบเองโดยบริษัทฯ (Original Design
Manufacturing: ODM)
จากการใช้นโยบายการผลิตแบบผลิตตามคำสั่งซื้อของลูกค้าประกอบกับรายได้ส่วนใหญ่ของบริษัทฯ
มาจากการผลิตแบบ OEM ดังนั้น ความเสี่ยงจากสินค้าคงคลังล้าสมัยในการผลิตแบบ OEM
จึงไม่มีผลกระทบต่อบริษัทฯ ยกเว้นการผลิตแบบ ODM
ซึ่งจะยังมีความเสี่ยงจากสินค้าคงคลังล้าสมัยแต่การผลิตในส่วนนี้มีจะปริมาณที่น้อยมาก
โดยที่วัตถุดิบหรือสินค้าคงคลังนั้นจะถูกประเมินมูลค่าโดยผ่านการตรวจสอบจากผู้ตรวจสอบบัญชี
หากวัตถุดิบนั้นเป็นส่วนประกอบมาตรฐานที่สามารถนำไปใช้เพื่อการผลิตสินค้าอื่นได้ในอนาคต
วัตถุดิบดังกล่าวก็จะไม่ถูกบันทึกเป็นสินค้าคงคลังล้าสมัย
หากผลิตภัณฑ์ที่ผลิตขึ้นมาแล้วไม่สามารถขายออกไปได้ สินค้าคงคลังนี้ก็จะถูกประเมินมูลค่าใหม่ทุกปี
เพื่อเป็นการใช้นโยบายบัญชีแบบอนุรักษ์นิยมสำหรับสินค้าคงคลังที่อายุไม่เกิน 2 ปี บริษัทฯ จะใช้วิธี
mark-to-market
ซึ่งจะมีการประเมินราคาทุกเดือนและมีการตั้งสำรองในกรณีต้นทุนสินค้าสูงกว่าราคาตลาด
และจะไม่มีการกลับสำรองแม้ว่าในเดือนถัดไปราคาตลาดจะสูงขึ้น
ยกเว้นกรณีสิ้นแต่ละไตรมาสที่จะมีการจัดทำงบที่จะต้องมีการประเมินมูลค่าสินค้าอาจมีการกลับสำรองได้
และสินค้าคงคลังที่มีอายุเกิน 2 ปีขึ้นไป เช่น Web Pad, สินค้าจอ LCD เป็นต้น บริษัทฯ จะทำการ
write off สินค้านั้น ยกเว้นในกรณีที่มีคำสั่งซื้อสินค้านั้นเข้ามา บริษัทฯ
จะทำการพิจารณาและไม่ตัดสินค้าตัวนั้นเป็นสินค้าล้าสมัยซึ่งจะมีการพิจารณาเป็นกรณี ๆ ไป

อย่างไรก็ดี บริษัทฯ ได้มีการควบคุมอย่างเข้มงวดในเรื่องของความเสี่ยงในสินค้าคงคลังล้าสมัย
โดยการควบคุมตารางเวลาการขนส่งสินค้าและการจัดซื้อวัตถุดิบเพื่อที่จะลดความเสี่ยงดังกล่าว

1.7 ปัจจัยความเสี่ยงจากการพึ่งพิงกลุ่มลูกค้าหลัก

สำหรับปัจจัยความเสี่ยงจากการพึ่งพิงกลุ่มลูกค้ารายใหญ่ ซึ่งคือ ลูกค้าที่มีสัดส่วนยอดขายเกินร้อยละ
10 ของรายได้รวมของบริษัทฯ โดยที่ในปี 2547 บริษัทฯ มีลูกค้ารายใหญ่ 3
รายคิดเป็นยอดขายร้อยละ 62.57 ของรายได้รวม และในปี 2548 บริษัทฯ มีลูกค้ารายใหญ่ 3
รายซึ่งคิดเป็นร้อยละ 71.20 ของรายได้รวม ทั้งนี้ไม่มีลูกค้ารายใดที่มีสัดส่วนเกินกว่าร้อยละ 40
ของรายได้รวม บริษัทฯ ได้พยายามที่จะกระจายความเสี่ยงที่จะเกิดขึ้นจากปัจจัยนี้ โดยบริษัทฯ
ได้ทำการพัฒนาสินค้าใหม่ ๆ และเพิ่มฐานลูกค้าใหม่อย่างต่อเนื่อง จึงมีผลให้บริษัทฯ
สามารถเข้าสู่ธุรกิจการผลิตสินค้า ระบบไร้สายอย่างหูฟังโทรศัพท์มือถือระบบ Bluetooth
(Bluetooth Headset) แผงวงจร PC สำหรับ hard disk เครื่องพิมพ์ multi-function
อุปกรณ์ Set-Top Box โทรศัพท์ USB
ซึ่งคาดว่าสินค้าเหล่านี้จะเติบโตและมีผลต่อยอดขายในอนาคต ในขณะเดียวกัน
ความนิยมของตลาดโทรศัพท์มือถือ และอุปกรณ์การติดต่อสื่อสารระบบไร้สาย อุปกรณ์ PMP
(Personnel Media Player) และ PMC (Personnel Media Center)
ก็เป็นสิ่งสำคัญที่มีผลต่อยอดขายของบริษัทฯ ดังนั้นการที่บริษัทฯ มีการพัฒนาคิดค้นสินค้าใหม่ ๆ
อย่างไม่หยุดนิ่ง จึงสามารถช่วยลดความเสี่ยงจากการพึ่งพิงกลุ่มลูกค้าหลักลง

1.8 ปัจจัยความเสี่ยงจากการพึ่งพิงและการแข่งขันกับบริษัทแม่

เนื่องจากบริษัทฯ เป็นผู้ผลิตประเภท OEM
ซึ่งจะผลิตผลิตภัณฑ์ตามคำสั่งผลิตของลูกค้าจึงไม่มีการพึ่งพิงเทคโนโลยีจากกลุ่ม Kinpo
ซึ่งเป็นผู้ถือหุ้นรายใหญ่ของบริษัทฯ
มากนักเพราะว่าต้นแบบการผลิตและเทคโนโลยีที่ใช้มาจากลูกค้าเอง บริษัทฯ
ได้จัดตั้งแผนกวิจัยและพัฒนาที่จะพัฒนาคุณภาพและรูปแบบของสินค้าที่บริษัทฯ
ทำการผลิตและสายการผลิตให้มีต้นทุนต่ำอยู่เสมอ
เพื่อที่จะได้สามารถที่จะพัฒนาองค์ความรู้และวิทยาการสำหรับการพัฒนาสายการผลิตได้ด้วยตัวของบริษัทฯ
เอง ในขณะเดียวกันบริษัทฯ ได้ลงทุนในเทคโนโลยีเพื่อใช้ในการวิจัยและพัฒนาในเกาหลีและไต้หวัน
เพื่อสร้างทักษะด้านเทคโนโลยีที่เกี่ยวข้องกับอุปกรณ์โทรคมนาคม และผลิตภัณฑ์คอมพิวเตอร์
สำหรับการแข่งขันระหว่างบริษัทผู้ถือหุ้นรายใหญ่กับบริษัทฯ
ไม่ถือเป็นประเด็นการแข่งขันในสินค้าชนิดเดียวกัน เนื่องจาก กลุ่ม Kinpo กลุ่ม Compal
และบริษัทฯ มุ่งเน้นผลิตผลิตภัณฑ์ที่แตกต่างกัน เช่น Kinpo Electronic, Inc.
จะให้ความสำคัญและมุ่งเน้นกับผลิตภัณฑ์ประเภทกล้องถ่ายรูประบบดิจิตอล
และออร์แกนไนเซอร์ระบบดิจิตอล ส่วน Compal Electronic, Inc.
จะให้ความสำคัญและมุ่งเน้นกับผลิตภัณฑ์ประเภท Computer Notebook และบริษัทฯ
จะให้ความสำคัญและมุ่งเน้นกับผลิตภัณฑ์ประเภท Printer, Blueetooth, PCB Board เป็นต้น

1.9 ปัจจัยความเสี่ยงจากบริษัทแม่มีอิทธิพลกำหนดนโยบายการบริหารงานของบริษัทฯ

ปัจจุบัน คณะกรรมการของบริษัทฯ 5 ท่านได้รับการแต่งตั้งจากกลุ่ม Kinpo
ทั้งนี้เพื่อให้มีความสอดคล้องเรื่องการประสานงานกับกลุ่ม Kinpo
ในฐานะของผู้ถือหุ้นรายใหญ่ซึ่งบริษัทฯ
จะได้รับประโยชน์จากความเชี่ยวชาญในการบริหารงานและความสัมพันธ์อันดีที่มีต่อคู่ค้าทางธุรกิจ
อย่างไรก็ตาม อาจส่งผลให้กลุ่ม Kinpo
มีอิทธิพลในการกำหนดนโยบายในการบริหารงานที่มีนัยสำคัญของบริษัทฯ
อย่างไรก็ตามการบริหารในระดับปฏิบัติการ บริษัทฯ และกลุ่ม Kinpo มีการแบ่งแยกกันอย่างชัดเจน
รวมทั้งค่าใช้จ่ายที่เกิดขึ้นด้วย

ปัจจุบันกลุ่ม Kinpo ถือหุ้นในบริษัทฯ ลดลงจากร้อยละ 55.58 เป็นร้อยละ 49.52
หลังจากที่มีการแปลงสภาพหุ้นกู้แปลงสภาพและการเสนอขายหุ้นสามัญใหม่ให้กับบุคคลในวงจำกัด
จึงทำให้กลุ่ม Kinpo ไม่สามารถควบคุมมติสำคัญในที่ประชุมผู้ถือหุ้นได้เนื่องจากการลงมติ
ในการผ่านวาระที่สำคัญกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ไม่ว่าจะเป็นเรื่องการแต่งตั้งกรรมการ หรือการขอมติในเรื่องอื่น ๆ
ที่ต้องใช้เสียงส่วนใหญ่ของที่ประชุมผู้ถือหุ้นยกเว้นเรื่องที่กฎหมายหรือข้อบังคับบริษัทฯ กำหนด
ดังนั้นผู้ถือหุ้นรายอื่นจึงสามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

1.10 ปัจจัยความเสี่ยงจากความเพียงพอของเงินทุนหมุนเวียน

เงินทุนหมุนเวียนมีส่วนสำคัญในการดำเนินธุรกิจซึ่งหากบริษัทฯ
มีเงินทุนหมุนเวียนไม่เพียงพออาจส่งผลกระทบกับการซื้อวัตถุดิบสำหรับการผลิตซึ่งจะส่งผลกระทบต่อการรับงานและผลการดำเนินงานของบริษัทฯ
ได้ อย่างไรก็ดี การเพิ่มทุนโดยการออกหุ้นใหม่จำนวน 45.00 ล้านหุ้น (มูลค่าที่ตราไว้ 10
บาทต่อหุ้น) ในเดือนธันวาคม 2547 และมกราคม 2548
มีส่วนช่วยสนับสนุนความเพียงพอของเงินทุนหมุนเวียน
ที่ต้องการเพิ่มขึ้นจากการเติบโตของยอดการว่าจ้างผลิตสินค้าเพิ่มขึ้นแบบก้าวกระโดด นอกจากนั้น
บริษัทฯ ก็ได้มีการสำรองเงินทุนหมุนเวียนเพิ่มขึ้น โดยเงินทุนดังกล่าวมาจากการขอกู้
Syndication loan ในระยะสั้นและระยะกลาง ซึ่ง ณ วันที่ 31 ธันวาคม 2548 บริษัทฯ
มีวงเงินกู้ (Credit Line) 420.63 ล้านดอลลาร์สหรัฐ (รวมการขอกู้ Syndication loan
จำนวน 80 ล้านดอลลาร์สหรัฐเข้าไปแล้ว) ซึ่งเทียบเท่ากับวงเงิน 16,825 ล้านบาท ซึ่งบริษัทฯ
คาดว่าบริษัทฯ จะมีเงินทุนหมุนเวียนในการดำเนินธุรกิจอย่างเพียงพอในอนาคต อย่างไรก็ตาม
ความต้องการเงินทุนหมุนเวียนที่จะเพิ่มขึ้นในอนาคตจะขึ้นอยู่กับการเติบโตของอุตสาหกรรมและความสามารถของบริษัทฯ
ในการหาลูกค้าอีกด้วย